Folketing
2011-12-13

Indledningsvis vil jeg selvfølgelig gerne takke ordførerne for den forholdsvis positive modtagelse af lovforslaget. Der er, som flere også har omtalt, tale om et smalt lovforslag i forhold til det lovforslag, som rent faktisk blev sendt i høring. Det skyldes, at jeg på baggrund af de tilbagemeldinger, der kom frem under høringen, har fundet det samlet set rigtigst at trække de dele af lovforslaget tilbage, som ikke er strengt nødvendige på nuværende tidspunkt. Derfor har jeg valgt alene at tage to emner med i denne omgang. Det er dels bødeforhøjelserne, dels hjemmel til at implementere EU-reglerne i arbejdstidsdirektiv for selvstændige vognmænd. Bødeforhøjelserne er taget med, fordi regeringen ønsker at styrke indsatsen over for social dumping, som vi jo også kommer til at tale om senere på dagen. Således indebærer forslaget bødeforhøjelser bl.a. for ulovlig cabotagekørsel.